<classify> KLABU ya Yanga imesema hakuna kulala baada ya kuamua kuanza maandalizi mapema kuikabili Zesco ya Zambia katika mchezo wa marudiano wa Ligi ya Mabingwa Afrika utakaochezwa Septemba 28, mwaka huu nchini Zambia.Matokeo ya sare ya bao 1-1 nyumbani, yamewafanya kuwa na presha katika mchezo huo wa pili na kuona wasipoteze muda bali waanze kufanyia kazi mapungufu yaliyojitokeza katika mchezo wa kwanza.Akizungumzia maandalizi ya timu hiyo, Makamu Mwenyekiti wa Yanga, Fredrick Mwakalebela, alisema imeshaanza mazoezi ya stamina na wiki hii nzima yataendelea hadi Jumatatu ijayo watakapoanza safari kuwafuata wapinzani wao mapema.Tayari kambi ya timu yetu imeanza, wameanza na Gym kuongeza nguvu na wiki ijayo Jumatatu tutaanza safari, tumeona mechi hiyo ni ya kawaida na ni muhimu kwetu kushinda, alisema. Kwa upande wake, Kocha wa Yanga, Mwinyi Zahera, alisema ameona mapungufu ya kikosi chake yapo katika safu ya ushambualiji hivyo atafanyia kazi yaliyotokea yasijirudie. Alisema atawaandaa wachezaji wake kisaikolojia, huku akijipa imani kubwa kuwa inawezekana kuifunga Zesco kwao iwapo watajiandaa vizuri.Tutaenda kucheza kule na kuingiza goli kama ambavyo wao wameingiza goli hapa kwetu, mambo yanaweza kuwa mazuri.  <topic>: michezo 